F’konferenza tal-aħbarjiet quddiem il-bini tal-awtorita’ tax-xandir, is-Segretarju Ġenerali tal-Partit Nazzjonalista Chris Said, qal li illum kellu jinstema’ ilment tal-Partit Nazzjonalista kontra l-PBS, minħabba żbilanċ meta l-PBS naqas milli jirraporta dak li qal il-Ministru tal-finanzi Edward Scicluna quddiem membri parlamentari ewropej fi Brussel. Dr Said qal li s-seduta ġiet posposta fuq talba tal-PBS u issa l-każ ser jinstema’ nhar il-Hamis. Dr Said qal li filwaqt li l-media indipendenti kollha għamlu biċċa minn dak li qal il-Professur Scicluna, il-PBS naqas milli jagħmel dan. Dr Said qal wkoll li l-PBS naqas ukoll milli jirraporta dak li qalet l-financial times dwar l-iskema taċ-ċittadinanza. Mistoqsi fuq l-iżbilanċ tal-PBS fi żmien gvern nazzjonalista, Dr Said qal li l-gvern tela’ biex jirranġa dak li kien jgħid li huwa ħażin. Dwar l-Awtorita’ tax-Xandir, il-kelliem qal li l-partit nazzjonalista għandu fiducja fl-awtorita’. Intant b’reazzjoni il-PBS qalet li ser twieġeb għall-ilment tal-Partit Nazzjonalsita bl-argumenti tagħha quddiem l-Awtorita’ tax-Xandir kif għamlet dejjem. Min-naħa taghha, l-Awtorita’ qalet fi stqarrija li d-defferiment tas-smiegħ sar għal raġuni valida u sigwiet il-policy  tagħha bl-istess mod li għamlet fil-passat. L-awtorita’ qalet li kieku m’aċċettatx id-differiment kienet tonqos mill-obbligu tagħha ta’  smiegħ ġust taż-żewġ naħat.